**NOTĂ INFORMATIVĂ**

la proiectul hotărârii Guvernului cu privire la aprobarea

Programului activităţilor de reintegrare a ţării pentru anul 2024

|  |
| --- |
| * + - 1. **Denumirea autorului şi, după caz, a participanților la elaborarea proiectului** |
| Biroul politici de reintegrare din cadrul Cancelariei de Stat |
| **2. Condiţiile ce au impus elaborarea proiectului de act normativ şi finalităţile urmărite** |
| Prezentul proiect de hotărâre a Guvernului propune aprobarea Programului activităţilor de reintegrare a ţării pentru anul 2024, pentru repartizarea alocațiilor în sumă de 15000,0 mii lei aprobate prin Legea bugetului de stat pentru anul 2024 nr. 418/2023 (art.3 lit. a)). Proiectele incluse în acest Program au fost selectate de o comisie, a cărei componență nominală a fost aprobată prin Dispoziția Guvernului nr.23-d/2024. Comisia a fost formată din reprezentanți ai Ministerului Finanțelor, Ministerului Infrastructurii și Dezvoltării Regionale, Ministerului Justiției, Cancelariei de Stat și Centrului Național Anticorupție. Procedura de elaborare a Programului activităţilor de reintegrare a ţării pe anul 2024s-a desfășurat în mod transparent și s-a efectuat în corespundere cu mecanismul stabilit de Regulamentul cu privire la modul de selectare şi evidenţă a proiectelor în cadrul Programului activităţilor de reintegrare a ţării, aprobat prin Hotărârea Guvernului nr.131/2014. Anunţul de lansare a concursului privind colectarea propunerilor de proiecte pentru anul 2024 a fost făcut public pe *https://gov.md/ro/content/anunt-privind-lansarea-concursului-de-colectare-propunerilor-de-proiecte-ce-urmeaza-fi-1.* Etapa de depunere a proiectelor a avut loc în perioada 10 ianuarie-11 martie 2024. În acest an pentru concurs au fost înscrise 112 propuneri de proiecte cu un buget total de 93112.7 mln. lei. Comisia de selectare a evaluat propunerile de proiecte depuse de autoritățile publice centrale și locale, prin prisma criteriilor de eligibilitate stabilite în Regulamentul prenotat şi a recomandat pentru finanțare o listă de 26 de proiecte. Valoarea totală a proiectelor selectate se încadrează în suma de 13 milioane de lei, iar 2 milioane lei sunt destinate fermierilor din raionul Dubăsari care dețin terenuri agricole după traseul Rîbnița-Tiraspol și se confruntă cu pierderi financiare ca urmare a impunerii de către Tiraspol a unor noi taxe ilegale. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul de hotărâre nu are drept scop armonizarea legislației naționale cu legislația Uniunii Europene. |
| **4. Principalele prevederi ale proiectului şi evidenţierea elementelor noi** |
| Proiectul Programului activităţilor de reintegrare a ţării pentru anul 2024 cuprinde 26 de proiecte selectate prin procedura prevăzută de Hotarârea Guvernului nr.131/2014 de Comisia instituită prin Dispoziția Guvernului nr.23-d/2024. Proiectul Programului include activități de interes comunitar în localităţile din Zona de Securitate având menirea de a contribui la promovarea respectării drepturilor fundamentale ale omului, la sprijinirea școlilor cu predare în limba română din regiunea transnistreană, a fermierilor care dețin terenuri agricole după traseul Rîbnița-Tiraspol, precum și a proiectelor ce au drept obiect modernizarea infrastructurii, dezvoltarea patrimoniului cultural/arhitectural/artistic, educație și sport, eficientizarea serviciilor publice în localitățile amplasate în Zona de Securitate. Se propune alocarea către Consiliul raional Dubăsari mijloace financiare, în mărime de 2000.0 mii lei, în vederea compensării parțiale a cheltuielilor suportate de proprietarii terenurilor agricole amplasate după traseul Rîbnița-Tiraspol, urmare a plăților ilegal aplicate de Tiraspol la trecerea prin posturile de control neautorizate. Consiliul raional Dubăsari va repartiza mijloacele alocate proprietarilor de terenuri agricole în baza unui regulament, aprobat de consiliu, în condiţii de transparenţă şi echitate, în coordonare cu Ministerul Agriculturii și Industriei Alimentare.  Conform proiectului de hotărâre, Ministerul Finanțelor va finanța cheltuielile pentru activitățile de reintegrare în baza documentelor de plată pe care beneficiarii mijloacelor financiare le vor prezenta către trezoreriile regionale. Totodată, autoritățile administrației publice centrale și locale care vor beneficia de mijloace financiare prin acest Program au obligația de a le valorifica conform destinației până la încheierea exercițiului bugetar din anul 2024 (trimestrul IV 2023) și de a prezenta către Cancelaria de Stat (Biroul politici de reintegrare), până la data de 15 ianuarie a anului următor, rapoartele anuale privind utilizarea mijloacelor alocate prin Programul aprobat, iar Cancelaria de Stat (Biroul politici de reintegrare), la rândul său va prezenta Ministerului Finanțelor Raportul totalizator privind executarea Programului menționat, până la data de 01 martie a anului următor.  Dat fiind faptul că beneficiarii urmează să inițieze acțiuni complexe pentru implementarea Programului cu valorificarea mijloacelor financiare alocate până la sfârșitul anului 2024, se propune ca Hotărârea Guvernului să intre în vigoare la data publicării în Monitorul Oficial al Republicii Moldova. |
| **5. Fundamentarea economico-financiară** |
| Mijloacele financiare în sumă de 15.000,0 mii lei pentru finanțarea activităţilor de reintegrare a ţării sunt prevăzute la art.3 lit. a) din Legea bugetului de stat pentru anul 2024/418. |
| **6. Modul de încorporare a actului în cadrul normativ în vigoare** |
| Proiectul va pune în aplicare prevederile art.3 lit. a) din Legea bugetului de stat pentru anul 2024/418 și pct. 19 al Regulamentului, aprobat prin Hotărârea Guvernului nr.131/2014. Urmare a aprobării proiectului de hotărâre, nu va fi necesară amendarea altor acte normative ale Guvernului. |
| **7. Avizarea şi consultarea publică a proiectului** |
| În scopul respectării prevederilor Legii nr.239/2008 privind transparența în procesul decizional, proiectul se plasează pe pagina web [www.particip.gov.md](http://www.particip.gov.md) pentru consultare publică.  În conformitate cu Legea nr.100/2017 privind actele normative și Regulamentul Guvernului, aprobat prin Hotărârea Guvernului nr.610/2018, proiectul se expediază spre avizare și expertizare autorităților și instituțiilor interesate, propunerile cărora vor fi luate în considerare la definitivarea acestuia. |
| **8. Constatările expertizei anticorupție** |
| Urmează a fi incluse după recepționarea raportului CNA. |
| **9. Constatările expertizei de compatibilitate** |
| Proiectul nu va fi supus expertizei de compatibilitate din motiv că nu există acte normative comunitare care să reglementeze obiectul Hotărârii Guvernului. |
| **10. Constatările expertizei juridice** |
| Urmează a fi incluse după recepționarea avizului Ministerului Justiției. |
| **11. Constatările altor expertize** |
| Proiectul de hotărâre nu necesită a fi supus altor expertize. |

**Viceprim-ministru**

**pentru reintegrare Oleg SEREBRIAN**